นายกรัฐมนตรี สั่งกรมชลประทาน บริหารจัดจราจรน้ำและการชะลอน้ำต่อเนื่อง
นายชูชาติ รักจิตร รองอธิบดีกรมชลประทาน เปิดเผยถึงสถานการณ์น้ำในแม่น้ำเจ้าพระยาว่า ปัจจุบัน (30 ก.ย.64) เวลา 06.00 น. ที่สถานีวัดน้ำ C.2 จังหวัดนครสวรรค์ (ความจุสูงสุดรับได้ 3,590 ลบ.ม./วินาที) มีปริมาณน้ำไหลผ่าน 2,683 ลบ.ม./วินาที ระดับน้ำยังต่ำกว่าตลิ่งประมาณ 1.79 เมตร ทรงตัวจากวานนี้ ก่อนไหลไปรวมกับน้ำที่มาจากแม่น้ำสะเเกกรังอีก 393 ลบ.ม./วินาที ก่อนไหลลงสู่เขื่อนเจ้าพระยา กรมชลประทาน ได้รับน้ำเข้าระบบชลประทานทั้ง 2 ฝั่งได้เพียง 348 ลบ.ม./วินาที เนื่องจากยังคงมีปริมาณน้ำในพื้นที่จากฝนที่ตกในช่วงที่ผ่านมา ส่งผลให้ปริมาณน้ำไหลผ่านเขื่อนเจ้าพระยาเพิ่มมากกว่า 2,700 ลบ.ม./วินาทีในลุ่มน้ำเจ้าพระยา กรมชลประทาน จะเร่งระบายน้ำในแม่น้ำเจ้าพระยา โดยควบคุมการปิด – เปิด ประตูระบายน้ำคลองลัดโพธิ์อันเนื่องมาจากพระราชดำริ จังหวัดสมุทรปราการ ตามจังหวะการขึ้นลงของน้ำทะเล เพื่อเร่งระบายน้ำออกสู่ทะเลให้เร็วยิ่งขึ้น พร้อมกับบริหารจัดการน้ำและควบคุมปริมาณการระบายน้ำผ่านเขื่อนเจ้าพระยาอย่างเต็มศักยภาพ เพื่อลดผลกระทบต่อประชาชนให้ได้มากที่สุด เพื่อรองรับน้ำส่วนเกินที่ไหลมาจากทางตอนบน ส่วนในลุ่มน้ำป่าสัก มีการปรับเพิ่มการระบายน้ำโดยระบายให้อยู่ในเกณฑ์ที่แม่น้ำป่าสักด้านท้ายน้ำ สำหรับแนวกำแพงป้องกันน้ำท่วมและเขื่อนป้องกันตลิ่งบริเวณแม่น้ำเจ้าพระยาในเขตจังหวัดนนทบุรี กรมชลประทาน ดำเนินการก่อสร้างแนวกำแพงป้องกันเพื่อลดผลกระทบที่อาจจะเกิดขึ้นกับพี่น้องประชาชนให้มากที่สุดรองอธิบดีกรมชลประทาน ย้ำอีกว่า นายกรัฐมนตรี ได้สั่งการให้กรมชลประทาน บริหารการจัดจราจรน้ำ การชะลอน้ำ เพื่อหน่วงน้ำ ไม่ให้เกิดผลกระทบรุนแรง โดยการผันน้ำเข้าไปพื้นที่ลุ่มต่ำ หรือแก้มลิงต่างๆ และในส่วนปลายน้ำนั้นให้ทำการเร่งระบายออกโดยเร็ว โดยให้พิจารณากักเก็บน้ำไว้ใช้ในฤดูแล้ง ให้ได้มากที่สุด ควบคู่กันไปด้วย